1924. aastal ilmus Rohu rõõmus-optimistlik Kurgsoo, neli aastat hiljem Mälgu Hukkumine; nelja aastaga mandus värskelt-jõuline maaorientatsioon halisevaks linnavaenulisuseks. Nelja järgneva aasta kestes arenes maaorientatsiooni lipu all alustatud linnavastane sõja­käik ideelagedaks arvustamiseks arvustamise  pärast, paljastamiseks paljastamise pärast, mahategemiseks mahategemise pärast, piitsutami­seks piitsutamise pärast. Kui oligi arvustavais-paljastavais-piitsutavais romaanes midagi positiivsust-taotleva idee sarnast, siis väga eba­määraselt, vildakalt, üsna juhuslikult, - esikohal seisis eitavate näh­tuste kirjeldus nii lopsakais värves, et paljastavaid-piitsutavaid romaane võib lugeda kui pahede-käsiraamatuid, ebavooruste õpikuid (Mõtslase Mäng, 1930; Rohu See, millest avalikult ei räägita, 1930).